《卖花郎》
明代·李之世

卖花郎，卖花郎，年年月月为花忙。六时灌溉无停手，一岁能得几春光。

男叫女啼俱不理，惜花胜于惜儿子。花正笑时尔独颦，花睡浓时尔先起。

满园烂熳为谁春，花何富贵尔何贫。漫道主人爱花好，奈何花开别主人。

城中日日看花醉，谁念种花人苦辛。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。